“ลุงตู่” ใจดีแจกของขวัญ “งดค่าทางด่วน” รับเทศกาลสงกรานต์
ที่ประชุมคณะรัฐมนตรีเห็นชอบการยกเว้นการเก็บค่าผ่านทางพิเศษในช่วงเทศกาลสงกรานต์ พ.ศ. 2558 ตามที่กระทรวงคมนาคมได้เห็นชอบและลงนามในประกาศกระทรวงคมนาคมแล้ว 
1 เม.ย. 2558

ร.อ.นพ.ยงยุทธ มัยลาภ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีเห็นชอบการยกเว้นการเก็บค่าผ่านทางพิเศษในช่วงเทศกาลสงกรานต์ พ.ศ. 2558 ตามที่กระทรวงคมนาคมได้เห็นชอบและลงนามในประกาศกระทรวงคมนาคมแล้ว ในเส้นทางพิเศษบูรพาวิถี สายบางนา-ชลบุรี ทางยกระดับด้านทิศใต้สนามบินสุวรรณภูมิเชื่อมทางพิเศษบูรพาวิถี และทางเชื่อมต่อทางพิเศษกาญจนาภิเษก สายบางพลี-สุขสวัสดิ์
รวมถึงเส้นทางหลวงพิเศษระหว่างเมืองหมายเลข 7 กรุงเทพ-ชลบุรี โดยจะยกเว้นให้ประชาชนที่ใช้รถบนทางพิเศษสายดังกล่าวไม่ต้องเสียค่าผ่านทางพิเศษตามอัตราที่ประกาศไว้ตั้งแต่วันที่ 10 เมษายน 2558 เวลา 00.01 น. ถึงวันที่ 19 เมษายน 2558 เวลา 24.00 น.
พร้อมกันนี้ที่ประชุม ครม. เห็นชอบจัดทำแผนอำนวยความสะดวกและปลอดภัยรองรับการเดินทางของประชาชนในช่วงเวลาดังกล่าว พร้อมเตรียมเพิ่มรถโดยสารประจำทางขององค์การขนส่งมวลชนกรุงเทพ (ขสมก.) จำนวน 36,332 เที่ยว รถไฟฟ้า ร.ฟ.ท. จำนวน 42 เที่ยว และระหว่างจังหวัดเตรียมเพิ่มเที่ยวบินของ บริษัท ท่าอากาศยานไทย จำกัด (มหาชน) หรือ AOT จำนวน 290 เที่ยว